Here is a page extracted from Wikipedia that may contain CSS, HTML, and a lot of unformatted text.

Title: Entibo d'a Sotonera
Content: No entivocar-se con o municipio d'a Sotonera.

L'entibo d'a Sotonera ye un entibo en o río Sotón creyau por una entibadera en dito río con a fin de servir como fuent d'a canal de Monegros.

L'entibo se troba en a desembocadura d'o río Astón en o Sotón, que chenera tres arias d'acumulación. Amás de l'agua d'istos ríos, reculle augua d'una derivación d'o río Galligo dende l'entibo d'Ardisa, por o que ye un eixemplo d'estanca. Ye un d'os dos puntos d'alimentación d'o sistema de regano d'a canal de Monegros, estando l'atro l'entibo de Mediano en o río Cinca. Amás d'iste uso pa regano funciona como chicota central hidroelectrica de 5 MVA gracias a una turbina Kaplan.

O proyecto fue encetau en 1915, estando a tipolochía estructural de materials sueltos una alternativa barata en materials, con elevada man d'obra. Tanto materials como man d'obra estioron más que más locals. Manimenos as obras estioron lentas y paralizadas a sobén por os afers politicos d'Espanya en o sieglo XX, no prencipiando a dar servicio dica 1961. En 1963 se rematoron as obras estructurals y en 1968 se remató de plenar.

L'entibo s'ha convertiu en un habitat pa aus aquaticas, tartugas y bivalvos y ha esdeveniu en una zona d'intrés listada como un habitat important por a Sociedat Espanyola d'Ornitolochía dende 1987 asinas como por o gubierno d'Aragón.

O laco Sotonera, un laco d'hidrocarburos en Titán, a luna de Saturno, recibió o suyo nombre en honor d'iste entibo en 2007.

Feguras de protección
L'entibo d'a Sotonera s'incluye en as siguients feguras de protección:
 ZEPA ES0000290 A Sotonera.

Se veiga tamién
 A Sotonera, municipio arredol de l'entibo.

Referencias

Vinclos externos 

  Ficha y volumen entibau en tiempo real por a Confederación Hidrografica de l'Ebro.
  Condicions d'o prochecto en 1913, en la hemeroteca de la Revista d'Obras Publicas

Entibos d'a provincia de Uesca
Zonas d'especial protección pa las aus d'Aragón
Estancas